CELEX: 
Language: bg
Date: 2021-06-10 00:00:00
Title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за определяне на специфична процедура за идентифициране на тежкотоварни превозни средства, сертифицирани като специализирани превозни средства, но нерегистрирани като такива, и за прилагане на корекции за годишните средни специфични емисии на CO2 на даден производител, за да се вземат предвид тези превозни средства

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА
            
            
               от 10.6.2021 година
            
            
               за определяне на специфична процедура за идентифициране на тежкотоварни превозни средства, сертифицирани като специализирани превозни средства, но нерегистрирани като такива, и за прилагане на корекции за годишните средни специфични емисии на CO2 на даден производител, за да се вземат предвид тези превозни средства
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2019/1242 на Европейския парламент и на Съвета от 20 юни 2019 г. за определяне на стандарти за емисиите на CO2 от нови тежкотоварни превозни средства и за изменение на регламенти (ЕО) № 595/2009 и (ЕС) 2018/956 на Европейския парламент и на Съвета и на Директива 96/53/ЕО на Съвета
                  1
               , и по-специално член 3, параграф 2 от него,
            
            
            
               като има предвид, че:
            
            
               (1)За да се идентифицират тежкотоварните превозни средства, които са сертифицирани като специализирани превозни средства, но не са регистрирани като такива, подходящо е да се използват данните, докладвани от производителите и държавите членки в съответствие с Регламент (ЕС) 2018/956.
            
            
               (2)За да се отстранят несъответствията в данните, докладвани за сертифицирането и регистрациите в съответствие с Регламент (ЕС) 2018/956, на държавите членки и производителите трябва да се даде възможност да правят коментари и, в зависимост от случая, да докладват нова информация, за да коригират докладвана по-рано информация.
            
            
               (3)Необходимо е корекциите за тежкотоварните превозни средства, идентифицирани като специализирани превозни средства, но нерегистрирани като такива, прилагани към средните годишни специфични емисии на CO2  на производителите, да бъдат пропорционални и възпиращи, за да стимулират правилна и внимателна обработка на данните и да се избягва погрешно определяне на емисии за тези превозни средства – както умишлено, така и поради небрежност. 
            
            
               (4)Ако Комисията реши, че дадено превозно средство е трябвало да бъде регистрирано като специализирано превозно средство, тя трябва да коригира докладваните от държавите членки данни и да смята превозното средство за специализирано превозно средство за целите на член 2, параграф 3 от Регламент (ЕС) 2019/1242.
            
            
               (5)Поради това за изчисляването на средните специфични емисии на CO2 на даден производител, погрешно определените тежкотоварни превозни средства се разглеждат с техните основани на специализирани профили на движение емисии на CO2, които са по-високи от емисиите на CO2, основани на профили на движение в зависимост от типа на курса, и поради това по-неблагоприятни за производителите, отколкото ако превозното средство е било правилно сертифицирано като превозно средство за доставки от самото начало.
            
            
               (6)Мерките, предвидени в настоящия регламент, са в съответствие със становището на Комитета по изменение на климата,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1 
               Идентифициране на тежкотоварните превозни средства, сертифицирани като специализирани превозни средства, но нерегистрирани като такива
            
            
               1.Комисията изготвя списък на тежкотоварните превозни средства, сертифицирани по смисъла на член 2, параграф 3 от Регламент (ЕС) 2019/1242 като специализирани превозни средства въз основа на данните, докладвани от производителя в съответствие с член 5 от Регламент (ЕС) 2018/956, но които не са регистрирани като специализирани превозни средства въз основа на данните, докладвани от държавите членки в съответствие с член 4 от Регламент (ЕС) 2018/956.
            
            
               2.Комисията предоставя на компетентните органи, посочени в член 4, параграф 2 от Регламент (ЕС) 2018/956 и на звената за контакт, определени от производителя съгласно член 5, параграф 2 от Регламент (ЕС) 2018/956, относимите части на списъка, посочен в параграф 1.
            
         
         
            
               3.До един месец след получаване на списъка по параграф 2 компетентните органи и производителите могат да предоставят на Комисията пояснения на данните, докладвани съгласно членове 4 и 5 от Регламент (ЕС) 2018/956.
            
            
               4.След получаване на поясненията или след изтичането на предвидения в член 3 едномесечен срок, Комисията прави оценка на списъка с тежкотоварни превозни средства, посочен в параграф 1 въз основа на докладваните пояснения по параграф 3, аргументите на страните и евентуално някои допълнителни разследвания.
            
            
               5.Ако въз основа на резултатите от оценката, посочена в параграф 4, Комисията стигне до заключението, че тежкотоварните превозни средства, идентифицирани съгласно параграф 1, са правилно регистрирани като превозни средства, различни от специализираните, тя прилага корекциите към годишните средни специфични емисии на CO2 на даден производител в съответствие с член 2, за да вземе предвид посочените превозни средства. 
            
            
               6.Въз основа на техническите характеристики на засегнатото превозно средство Комисията може да замени сертифицирането на първоначално докладваното специализирано превозно средство със сертифициране на същото тежкотоварно превозно средство, което се преизчислява от производителя в съответствие с техническите му характеристики в рамките на група превозни средства 4, 5, 9 или 10, посочена в приложение I, таблица 1 към Регламент (ЕС) 2017/2400. В такъв случай Комисията не прави корекции на годишните средни специфични емисии на C0O2 на даден производител в съответствие с разпоредбите на член 2, за да вземе предвид тези превозни средства, но те се включват в определянето на специфичните емисии на CO2 на даден производител съгласно разпоредбите на Регламент (ЕС) 2019/1242, по-специално когато производителят е предприел мерките, които логично могат да се очакват въз основа на наличната към момента на декларацията информация в подкрепа на правилното деклариране като специализирано превозно средство.
            
            
               7.Ако въз основа на резултатите от оценката, посочена в параграф 4, Комисията стигне до заключението, че тежкотоварните превозни средства, идентифицирани съгласно параграф 1, са били регистрирани като специализирани превозни средства, тя коригира данните, докладвани от съответната държава членка в съответствие с член 4 от Регламент (ЕС) 2018/956 и уведомява държавата членка, че тежкотоварните превозни средства са регистрирани с тази корекция.
            
            
            
               Член 2 
               Прилагане на корекциите на средните годишни специфични емисии на CO2  
            
            
               Ако съществуват тежкотоварни превозни средства, които отговарят на разпоредбите на член 1, параграф 5, средните годишни специфични емисии на CO2 на съответния производител се коригират, както следва:
            
            
               (avgCO2sg)corr  = (Vsg x avgCO2sg + ∑v CO2Vv ) / (Vsg + Vocsg), 
            
            
            
               където:
            
            
               avgCO2sg са средните специфични емисии на CO2 на производителя, определени в приложение I, точка 2.2. Към Регламент (ЕС) 2019/1242;
            
            
               Vsg е броят на новите тежкотоварни превозни средства на производителя в подгрупата превозни средства sg, като в съответствие с член 4, буква а) от Регламент (ЕС) 2019/1242 се изключват специализираните превозни средства. 
            
            
               ∑v  е сумата за всички тежкотоварни превозни средства на производителя в подгрупата превозни средства sg,  в съответствие с разпоредбите на член 1, параграф 5;
            
            
               CO2Vv е средната стойност на емисиите на CO2 в g/tkm на специализираното превозно средство v за всички комбинации от профили на движение, условия на натоварване и видове гориво, докладвани в съответствие с Регламент (ЕС) 2018/956;
            
            
               Vocsg е броят на тежкотоварните превозни средства на производителя в подгрупата превозни средства sg,  в съответствие с член 1, параграф 5.
            
            
               За целите на Регламент (ЕС) 2019/1242 коригираните средни специфични стойности на емисиите на CO2 на производителя (avgCO2sg)corr  заменят средните специфични стойности на емисиите на CO2 на производителя avgCO2sg.
            
            
               Член 3 
               Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
         
         
            
               Съставено в Брюксел на 10.6.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 198, 25.7.2019 г., стр. 202.